
Republika Hrvatska
Općinski sud u Koprivnici
Koprivnica, Hrvatske državnosti 5a





Poslovni broj: Pp-2233/2021-31


   R E P U B L I K A    H R V A T S K A

R J E Š E N J E


	Općinski sud u Koprivnici, po sucu Dubravki Miloloža, uz sudjelovanje zapisničara Vesne Ređep, u prekršajnom postupku protiv okrivljenih ''Orgula grupa d.o.o.'' i Petra Zekana, odlučujući ponovo o dijelu zahtjeva  branitelja okrivljenih OU Ivana Močića, za naknadu  troškova prekršajnog postupka u ovosudnom spisu broj Pp-2233/2021 od 27. veljače 2024., a vezano uz odluku Visokog prekršajnog suda RH broj Ppž-2228/2026 od 28. travnja 2026, temeljem čl.  140. st.8. Prekršajnog zakona, (NN 107/07, 39/13, 157/13, 110/15, 70/17 , 118/18, 114/22 i 86/26 - dalje u tekstu PZ), dana  31. kolovoza 2026., 

r i j e š i o     j e

I	Odbija se zahtjev ''Orgula grupe d.o.o.'' i Petra Zekana, od 27. veljače 2024.  za podmirenje dijela troškova tijekom postupka i to: 
- zastupanje na raspravi od 19.7.2022.                       			200,00 eura
- podmireni  troškovi tijekom postupka					795,07 eura
___________________________________________________________________UKUPNO:							                     995,07 eura

Obrazloženje 

1.	''Orgula grupa d.o.o.'' i Petar Zekan 27. veljače 2024. podnijeli su zahtjev za naknadu troškova prekršajnog postupka u spisu pod gore navedenim brojem potražujući trošak postupka za sastav prigovora protiv prekršajnog naloga, za zastupanje na raspravi od 19.  srpnja 2022.,  za sastav žalbe protiv presude, PDV 25% i  za podmirenje troškova tijekom postupka s navođenjem da je dokaz o istima u prilogu.

2.	Ovaj sud je 1. ožujka 2024. rješenjem broj Pp-2233/2021-16 djelomično prihvatio isplatu zatraženih troškova prekršajnog postupka, a djelomično odbio isplatu istih u svezi s čim je Visoki prekršajni sud u žalbenom postupku donio odluku da se u svezi odbijenog zahtjeva za naknadu  troškova podmirenih tijekom postupka donese nova odluka jer nisu navedeni  dostatni razlozi za odbijanje predmetnog zahtjeva.


3.	Ponovo razmotrivši spis broj Pp-2231/2021 sud je nesporno utvrdio da okrivljeni ''Orgula grupa d.o.o.'' i Petar Zekan ne ostvaruju pravo na naknadu troškova podmirenih tijekom postupka prema prilozima uz troškovnik  branitelja ( strana 94-108) budući da je u izvacima o promjenama i stanju na računu od 11. do 12. listopada 2021. vidljivo da je riječ o isplatama poreza i prireza na dohodak te uplatama doprinosa za zdravstveno i mirovinsko osiguranje, a samo na strani 99 u  izvatku prometa vidljivo je da je 9. prosinca 2021. ''Sample control d.o.o.'' plaćen iznos od 562,50 kuna prema računu od 28. listopada 2021. za laboratorijske analize maslinovog ulja ( strana 104), ali nesporno je da okrivljeni nemaju pravo na povrat navedenog plaćenog iznosa budući da su, nakon predmetne laboratorijske analize maslinovog ulja, na zahtjev ''Orgula grupe'' i Petra Zekana izvršena dva protuocjenjivanja  dostavljenog uzorka maslinovog ulja sukladno čl. 2. Uredbe EZ 2568/91 i u oba protuocjenjivanja ( u Hrvatskoj u  Poreču, a u Španjolskoj u Valenciji ) utvrđeno je da dostavljeni uzorak nije sukladan zahtjevima Uredbe komisije (EZ 2568/91) i da uzorak maslinovog ulja 219/21 nije u skladu sa zahtjevima kvalitete kategorije Ekstra djevičansko maslinovo ulje ( strana 45-48), a kako čl.  17. Zakona o službenim kontrolama koje se provode sukladno propisima o hrani, hrani za životinje, o  zdravlju i  dobrobiti životinja (NN 81/2013, 14/2014 i 56/2015) u stavu  11.  decidirano određuje da je, ako je stranka zahtjevala analizu referentnog uzorka, rezultati analize referentnog uzorka su mjerodavni za daljnje postupanje, a u stavu 14. istog članka navedeno je kada je rezultat analize službenog uzorka nesukladan, tada je subjekt u poslovanju s hranom obavezan troškove analize uplatiti u državni proračun.
Iz svega navedenog vidljivo je da okrivljeni iz zakonskih razloga ne ostvaruju pravo na povrat sredstava za laboratorijsku analizu uzorka maslinovog ulja budući da su druge analize provedene na njihov zahtjev zbog nezadovoljstva prvim  rezultatom, a te druge analize u dva panela su pokazala da uzorkovano maslinovo ulje nije sukladno zahtjevima Uredbe komisije (EZ) 2568/91 budući da nije ekstra djevičansko maslinovo ulje.

4.	Naime, budući da je zakonska obveza subjekata u poslovanju s hranom da, kada je rezultat analize službenog uzorka nesukladan, troškove analize uplate u državni proračun, to je nesporno da su isti u obvezi  sami snositi trošak službene analize u kojoj je rezultat analize službenog uzorka nesukladan, a i isti nisu bili  oslobođeni optužbe iz razloga što je uzorkovano maslinovo ulje ispunjavalo kriterije sukladnosti već iz formalnih razloga, odnosno iz razloga što iz činjeničnog opisa prekršaja nije proizilazilo zakonsko obilježje prekršaja, a također isti nisu mogli ostvariti  pravo na isplatu iznosa za zastupanje na raspravi od 19.  srpnja 2022. godine budući da je uvidom u spis utvrđeno da se na glavnu  raspravu održanu  19.  srpnja 2022. nisu odazvali niti uredno pozvani okrivljenici niti njihov branitelj, a za predmetnu raspravu nisu  dostavili nikakav pisani podnesak kojim bi opravdali  svoj izostanak ili očitovali se o navodima optužnog prijedloga.

5.	Slijedom navedenog odlučeno je kao u izreci  ovog rješenja.

Koprivnica, 31. kolovoza 2026.






		Sudac:
		Miloloža Dubravka ,v.r.


Uputa o pravnom lijeku:
	Protiv ovog rješenja nezadovoljna stranka ima pravo žalbe,  u roku od 3 (tri ) dana od dana dostave rješenja, nadležnom sudu, a putem ovog suda. Žalba se podnosi pismeno u 4 (četiri) istovjetna primjerka, te ne podliježe pristojbi



Dostaviti:
1. ''Orgula grupa d.o.o.''
2. Petar Zekan
3. OU Ivan Močić  
4. spis


Za točnost otpravka-ovlašteni službenik
Vesna Ređep

